《赋得刘伶台送丁掾之淮安》
元代·徐贲

刘伶沛国人，独以好饮名。每乘苍鹿车，出入携瓶罂。

结交嵇阮徒，陶然过平生。妻言不足听，自谓能忘情。

常使荷锸随，已觉累尔形。如何饮酒台，却在淮阴城。

千年土花白，尚疑垒曲成。至今台下草，春风吹不醒。

君行戒晨装，淮泗千里程。登台勿酹酒，当诵周觞铭。

作者简介：（1335—1393）元明间苏州府长洲人，字幼文，号北郭生。工诗善画。为十才子之一，又与高启、杨基、张羽合称吴中四杰。元末为张士诚掾属。张氏亡，谪临濠。洪武二年放归。后授给事中，改御史，巡按广东。官至河南左布政使。以征洮岷军过境，犒劳不时，下狱死。有《北郭集》。